У гады Вялікай Айчыннай вайны на тэрыторыі Дубровенскага раёна не было буйных партызанскіх атрадаў, тым больш брыгад ці злучэнняў. Тлумачыцца гэта тым, што Дубровеншчына знаходзілася на важнейшым стратэгічным напрамку, па яе тэрыторыі праходзілі аўтамабільныя і чыгуначныя магістралі Мінск – Масква, у зоне якіх было шмат варожых войск. А восенню 1943 года раён падзяліла франтавая паласа, па абодва бакі якой былі магутныя армейскія сілы. Слабая лясістасць раёна таксама не дазваляла развярнуцца тут народным мсціўцам.